“เราก็ไม่ลงโทษท่านด้วย”

พระเยซูเจ้าและหญิงที่ผิดประเวณี

1. พระเยซูเจ้าและบรรดาผู้กล่าวหา

เรื่องของหญิงที่ถูกจับได้ว่าทำผิดประเวณี มีลักษณะเหมือนละครเรื่องสั้นๆ ที่มีสององค์หรือฉาก ในฉากแรกมีตัวละครมากมาย คือบรรดาผู้กล่าวหา หญิงคนนี้ และพระเยซูเจ้า ฉากที่สองมีตัวละครเพียงสองคน คือพระเยซูเจ้าและหญิงคนนี้ เราจะอ่านคำบอกเล่าเหตุการณ์ในฉากแรก ดังนี้

Lectio : พระเจ้าตรัส

ยอห์น 8:2-9

เช้าตรู่วันรุ่งขึ้น พระองค์เสด็จไปในพระวิหารอีก ประชาชนเข้ามาห้อมล้อมพระองค์ พระองค์ประทับนั่ง แล้วทรงเริ่มสั่งสอน บรรดาธรรมาจารย์และชาวฟาริสีนำหญิงคนหนึ่งเข้ามา หญิงคนนี้ถูกจับขณะล่วงประเวณี เขาให้นางยืนตรงกลาง แล้วทูลถามพระองค์ว่า “อาจารย์ หญิงคนนี้ถูกจับขณะล่วงประเวณี ในธรรมบัญญัติ โมเสสสั่งเราให้ทุ่มหญิงประเภทนี้จนตาย ส่วนท่านจะว่าอย่างไร” เขาถามพระองค์เช่นนี้เพื่อทดลองพระองค์ หวังจะหาเหตุปรักปรำพระองค์ แต่พระเยซูเจ้าทรงก้มลงเอานิ้วพระหัตถ์ขีดเขียนที่พื้นดิน เมื่อคนเหล่านั้นยังทูลถามย้ำอยู่อีก พระองค์ทรงเงยพระพักตร์ขึ้น ตรัสว่า “ท่านผู้ใดไม่มีบาป จงเอาหินทุ่มนางเป็นคนแรกเถิด” แล้วทรงก้มลงขีดเขียนบนพื้นดินต่อไป เมื่อคนเหล่านั้นได้ฟังดังนี้ก็ค่อย ๆ ทยอยออกไปทีละคน เริ่มจากคนอาวุโส จนเหลือแต่พระเยซูเจ้าตามลำพังกับหญิงคนนั้น ซึ่งยังยืนอยู่ที่เดิม (ยน 8:2-9)

ทำความเข้าใจกับความหมายของพระวาจา

บัดนี้ เราจะลองวาดภาพเหตุการณ์นี้ในใจของเรา พระเยซูเจ้าทรงกำลังสั่งสอนในพระวิหาร ในทันใด กลุ่มผู้ฟังก็แตกฮือ ชาวฟาริสีกลุ่มหนึ่งกำลังเอะอะโวยวายและผลักหญิงคนหนึ่งเข้ามา เขานำตัวนางมาข้างหน้าและยืนล้อมเป็นวงรอบตัวนาง พวกเขาบอกว่าหญิงคนนี้ “ถูกจับ” ขณะล่วงประเวณี แต่เราไม่คิดว่านาง “ถูกจับได้” จริง ๆ (เหตุการณ์นี้เกิดขึ้นในเวลา “เช้าตรู่”) พวกเขาคงสอดแนมนางมานานหลายคืนแล้ว เพื่อให้มั่นใจได้ว่ามีหลักฐานกล่าวหานางได้ นางถูกดึงตัวมาจากคู่รักของนาง และนำตัวมาหาพระเยซูเจ้า

“ท่านจะว่าอย่างไร?” พวกเขาไม่ได้มาขอฟังความคิดเห็นจากพระองค์ แต่เขาวางกับดักพระองค์ เหมือนกับเมื่อครั้งที่เขาถามพระองค์ว่าเขาต้องจ่ายภาษีให้แก่ซีซาร์หรือไม่ (ดู มธ 22:17-21) กับดักในที่นี้คือ ถ้าพระองค์ห้ามไม่ให้ทุ่มหินใส่นาง พระองค์ก็กำลังฝ่าฝืนธรรมบัญญัติของโมเสส เขาจะกล่าวหาพระองค์ได้ว่าละเมิดบทบัญญัติ เพราะการผิดประเวณีเป็นข้อห้ามในบัญญัติ 10 ประการ ซึ่งระบุการลงโทษให้ตายด้วยการทุ่มหินสำหรับบาปข้อนี้อย่างชัดเจนเช่นกัน แต่ถ้าพระเยซูเจ้าทรงบอกให้เขาทุ่มหินใส่นาง พระองค์จะเสียชื่อเสียงที่ทรงเป็นอาจารย์ผู้ใจดีและเมตตาต่อคนบาป ซึ่งดึงดูดประชาชนให้เข้ามาหาพระองค์ พวกเขาวางแผนมาอย่างรัดกุม และมั่นใจว่าเขาจะชนะ

พระเยซูเจ้าทรงแสดงปฏิกิริยาที่น่าแปลกใจ พระองค์ไม่ตรัสอะไร ทรงก้มลงและเริ่มขีดเขียนอะไรบางอย่างบนพื้นดิน พระองค์คงไม่เขียนสัญลักษณ์บางอย่าง แต่เขียนเป็นตัวอักษร บางคนคิดว่าพระองค์ทรงกำลังเขียนบาปของผู้กล่าวหา หรือพระองค์ทรงทำเช่นนี้เพื่อแสดงว่าพระองค์ทรงเมินเฉยต่อธรรมาจารย์และชาวฟาริสี แต่พระเยซูเจ้าไม่เคยแสดงความเมินเฉย หรือเหยียดหยามผู้อื่น ไม่ว่าเขาจะเป็นใครก็ตาม

เนื่องจากการล่วงประเวณีเป็นความผิดที่อื้อฉาว พวกเขาจึงควรนำตัวชายที่เกี่ยวข้องมาพบพระเยซูเจ้าพร้อมกับหญิงคนนี้ด้วย มีเขียนในธรรมบัญญัติว่า “ผู้ใดเป็นชู้กับภรรยาของเพื่อนบ้าน ชู้ทั้งสองจะต้องถูกประหารชีวิต“ (ลนต 20:10) เหตุใดธรรมาจารย์และชาวฟาริสีจึงไม่ทำเช่นนี้? พวกเขายืนยันว่าธรรมบัญญัติของโมเสสสั่งให้เขาทุ่มหินหญิงคนนี้ ในขณะที่มองข้ามชายที่เกี่ยวข้อง นี่คือการบิดเบือนธรรมบัญญัติข้อนี้อย่างโจ่งแจ้ง พระเยซูเจ้าไม่ทรงต้องการทำให้คู่ต่อสู้ของพระองค์อับอายเกินไปต่อหน้าประชาชน ด้วยการตั้งข้อสังเกตว่าพวกเขาเองกำลังฝ่าฝืนธรรมบัญญัติ พระองค์ทรงต้องแสดงให้เขาเห็นว่าเขาน่าจะสำรวจจิตใจตนเองมากกว่า พระองค์จึงทรงเขียนธรรมบัญญัติเกี่ยวกับการล่วงประเวณีบนพื้นดิน

ในตอนแรกธรรมาจารย์และชาวฟาริสีไม่เข้าใจ จากนั้นพระเยซูเจ้าจึงเงยพระพักตร์ขึ้นและเสนอแนวทางหนึ่งที่เขาสามารถทำได้ “ท่านผู้ใดไม่มีบาป จงเอาหินทุ่มนางเป็นคนแรกเถิด” พวกเขาจึงตาสว่าง และอ่านข้อความที่พระองค์ทรงเขียนบนพื้นดิน คนอาวุโสเป็นคนที่รู้ธรรมบัญญัติดีที่สุด เขาจึงเป็นคนกลุ่มแรกที่เข้าใจพระวาจาของพระองค์ พวกเขาไม่จำเป็นต้องยืนรออยู่ต่อไป เพราะเขารู้ข้อความส่วนที่เหลือ เขาไม่มีทางเลือกอื่น นอกจากค่อย ๆ เดินหลบไป เพราะเขาได้ติดกับดักของตนเองแล้ว

พระเยซูเจ้าทรงต้องการทำให้เขาเข้าใจ ด้วยความกรุณาแต่หนักแน่น ว่าถ้ามนุษย์ยกบทบัญญัติและหลักศีลธรรมมาใช้อย่างเข้มงวด เพื่อประณามความผิดของผู้อื่น ในไม่ช้า ย่อมมีผู้อื่นที่จะอ้างบทบัญญัติและหลักศีลธรรมนั้นมาใช้กับตัวเขา ใครจะอ้างได้ว่าตนเองเป็นผู้ชอบธรรมเบื้องหน้าพระเจ้า

2. พระเยซูเจ้าและหญิงคนนั้น - ตามลำพัง

บัดนี้ เราจะพิจารณาฉากที่สองระหว่างพระเยซูเจ้าและหญิงคนนี้ “เหลือแต่พระเยซูเจ้าตามลำพังกับหญิงคนนั้น ซึ่งยังคงยืนอยู่ที่เดิม พระเยซูเจ้าทรงเงยพระพักตร์ขึ้น ตรัสกับนางว่า ‘นางเอ๋ย พวกนั้นไปไหนหมด ไม่มีใครลงโทษท่านเลยหรือ’ หญิงคนนั้นทูลตอบว่า ‘ไม่มีใครเลย พระเจ้าข้า’ พระเยซูเจ้าตรัสว่า ‘เราก็ไม่ลงโทษท่านด้วย ไปเถิด และตั้งแต่นี้ไป อย่าทำบาปอีก’” (ยน 8:9-11)

บัดนี้ศาลว่างเปล่า เหลือแต่ผู้พิพากษาและจำเลย พระเยซูเจ้าทรงก้มพระพักตร์มองที่พื้นดินอยู่จนถึงเวลานี้ บัดนี้พระองค์ทรงเงยพระพักตร์ มองที่หญิงนั้น และตรัสว่า “นางเอ๋ย พวกนั้นไปไหนหมด ไม่มีใครลงโทษท่านเลยหรือ” คำว่า “นางเอ๋ย” หรือ “หญิงเอ๋ย” ที่ออกจากพระโอษฐ์ของ พระเยซูเจ้า ไม่ได้ฟังดูเหมือนเหยียดหยามเหมือนกับคำพูดที่ออกจากปากของผู้กล่าวหาว่า “หญิงคนนี้ ... หญิงประเภทนี้” แต่ฟังดูเหมือนเคารพนางและให้เกียรตินาง พระองค์ทรงใช้คำนี้เรียก พระมารดาของพระองค์ขณะที่พระองค์ถูกตรึงอยู่บนไม้กางเขน “หญิงเอ๋ย นี่คือลูกของท่าน” (ยน 19:26)

ท่ามกลางความเงียบหลังจากผู้กล่าวหาเหล่านั้นได้จากไปแล้ว หญิงคนนั้นคงตอบพระองค์ด้วยเสียงสั่นเครือว่า “ไม่มีใครเลย พระเจ้าข้า” พระเยซูเจ้าตรัสว่า “เราก็ไม่ลงโทษท่านด้วย ไปเถิด และตั้งแต่นี้ไป อย่าทำบาปอีก” นี่คือประโยคที่ไม่เคยมีใครได้ยินมาก่อน เมื่อเราคิดว่าพระเยซูเจ้าทรงแสดงว่าพระองค์ทรงเข้มงวดมากกว่าโมเสสเกี่ยวกับบาปล่วงประเวณี “แต่เรากล่าวแก่ท่านทั้งหลายว่า ผู้ใดมองหญิงด้วยความใคร่ ก็ได้ล่วงประเวณีกับนางในใจแล้ว” (มธ 5:28)

อาจกล่าวได้ว่า เมื่อพระเยซูเจ้าทรงเป็นบุคคลเดียวที่ปราศจากบาป พระองค์จึงสามารถทุ่มหินก้อนแรกได้ แต่พระองค์มิได้ทำเช่นนั้น พระองค์ไม่ประณามนาง พระองค์ประณามนางไม่ลง สายตาของนางทำให้พระองค์ทรงเข้าใจได้ว่าหญิงคนนี้ยังไม่สามารถมีชีวิตอย่างมนุษย์แท้ ชีวิตตาม พระประสงค์ของพระเจ้า ยังไม่เคยมีใครรักนางที่ตัวนางเอง ความสัมพันธ์ของนางกับสามีคงไม่ราบรื่นนักเพราะนางมีชู้รัก ชายคนนี้รักนางที่ตัวนางหรือเพราะต้องการแสวงหาประโยชน์จากนาง? ดังนั้น เมื่อหญิงคนนี้อยู่ในมือของธรรมาจารย์และฟาริสี นางจึงเป็นเพียงวัตถุอย่างหนึ่ง นางเป็นเพียง “ข้ออ้าง” ให้เขากล่าวหาพระเยซูเจ้า เมื่อไม่เคยมีใครรักนางเพราะตัวนาง หญิงคนนี้จะเข้าใจความจริงเกี่ยวกับการรักผู้อื่นได้อย่างไร นางจะเข้าใจได้อย่างไรว่าพระเจ้าทรงต้องการให้ชายหญิงมีความรักประเภทใดต่อกัน นี่คือตัวอย่างที่แสดงให้เราเห็นว่าบาปสามารถทำให้มนุษย์สามารถตกต่ำได้ถึงเพียงนี้ เขาปรารถนากันและกัน เขาใช้กันและกันเพื่อประโยชน์ของตนเอง ราวกับว่าเขาเป็นวัตถุ

พระเยซูเจ้าเสด็จมาเพื่อไถ่กู้มนุษย์จากสถานการณ์นี้ เพื่อแสดงให้เขาเห็นว่าพระเจ้าทรงรักเขาเพราะตัวเขาเอง ทรงรักอย่างเต็มพระทัย รักโดยไม่ตั้งเงื่อนไข เพราะเหตุนี้พระเยซูเจ้าจึงไม่สามารถประณามหญิงคนนี้ได้ เหนืออื่นใด พระองค์ทรงต้องการเผยแก่นางว่าพระองค์ไม่ได้รักนางอย่างที่คนอื่น ๆ เคยรัก กล่าวคือ พวกเขารักนาง

เพราะต้องการครอบครองนาง และใช้นางเหมือนเป็นทรัพย์สินอย่างหนึ่ง พระองค์ประทานความรักแก่นางโดยตรงโดยไม่ต้องการสิ่งตอบแทน พระองค์ทรงต้องการให้

นางเรียกศักดิ์ศรีของนางกลับคืนมาในฐานะหญิงคนหนึ่ง และในฐานะมนุษย์ที่เจริญแล้ว อย่างที่พระบิดาทรงต้องการให้นางเป็น หลังจากนางค้นพบความรักที่ผลิบานนี้แล้ว นางจึงจะพบ – ในน้ำพุที่บัดนี้กำลังไหลเวียนอยู่ภายในส่วนลึกของตัวนาง – ความสามารถที่จะรักผู้อื่นเพราะตัวเขา อย่างที่นางได้รับความรัก

ประโยคที่พระเยซูเจ้าตรัสกับนาง – “ไปเถิด และตั้งแต่นี้ไป อย่าทำบาปอีก” – ไม่ใช่คำขู่ เพราะประโยคนี้ทำให้ความรักที่พระบิดาประทานอย่างฟุ่มเฟือยแก่นาง แผ่ซ่านเข้าไปทั้งตัวของนางและความสัมพันธ์ของนางกับผู้อื่น นับจากนาทีที่นางรู้ตัวว่าพระเจ้าทรงรักนาง และรักแบบนี้ หญิงคนนี้ควรเรียนรู้ด้วยตนเองว่านางจะรักผู้อื่นในความสว่างและในความจริงได้อย่างไร ถ้าพระเยซูเจ้าทรงสั่งสอนนางแต่เพียง “บทเรียนทางศีลธรรม” หญิงคนนี้คงไม่สามารถค้นพบชีวิตได้ นี่คือความแตกต่างที่ยังมีอยู่ในวันนี้เกี่ยวกับประสิทธิผลหรือความล้มเหลวของคำสั่งสอนของพระศาสนจักร

หญิงคนนี้จะเปลี่ยนชีวิตของนางและหยุดทำบาปได้สำเร็จหรือไม่? มีความเป็นไปได้ แต่พระวรสารไม่ได้บอกเราเรื่องนี้ พระเจ้าทรงเคารพเสรีภาพของเราทุกคน หลังจากได้พบพระเยซูเจ้าแล้ว หลังจากได้เห็นและยอมรับความรักที่พระองค์ประทานให้นางเปล่า ๆ แล้ว หญิงคนนี้อาจทำบาปอีกก็ได้ ดังนั้น คำเตือนของพระองค์ว่า “ไปเถิด และตั้งแต่นี้ไป อย่าทำบาปอีก” จึงอาจฟังดูเหมือนเป็นคำขู่สำหรับบุคคลที่มีความเสี่ยงที่จะสูญเสียวิญญาณของตน อย่างไรก็ดี เราต้องระลึกว่าพระเยซูเจ้าตรัสกับเปโตรว่า “เราไม่ได้บอกท่านว่าต้องยกโทษให้เจ็ดครั้ง แต่ต้องยกโทษให้เจ็ดคูณเจ็ดสิบครั้ง” (มธ 18:22) เราต้องพยายามให้อภัยให้มากที่สุด เพราะความเกลียดชังทำความเสียหายได้มากกว่า การให้อภัย “เจ็ดสิบคูณเจ็ดครั้ง” หมายถึงการให้อภัยเสมอ เราไม่มีความจำเป็นต้องประณาม และเราจำเป็นต้องให้อภัยโดยไม่จำกัดขอบเขตของความเมตตา ไม่ว่าจะเป็นขอบเขตด้านเวลาหรือเจตนารมณ์ของมนุษย์

3. ปฏิเสธบาป ยอมรับคนบาป

เมื่อหมดความกลัวแล้ว หญิงคนนี้จึงได้สัมผัสกับสายพระเนตรแห่งความเมตตาที่ไหลเข้าสู่หัวใจของนาง ไม่เคยมีชายใดมองนางอย่างนั้น คำว่า “ไปเถิด” ของพระเยซูเจ้าคงปลูกฝังความมั่นใจในตัวของนาง ในเวลานั้น คำนี้หมายความว่า “จงกลับไปสู่การมีชีวิต มีความหวัง กลับไปบ้าน กลับไปหาศักดิ์ศรีของท่านในฐานะหญิงคนหนึ่ง ประกาศให้ชายทั้งหลายรู้ด้วยการอยู่ท่ามกลางเขา ว่าไม่ได้มีแต่บทบัญญัติเท่านั้น แต่มีพระหรรษทานด้วย ไม่ได้มีแต่ความยุติธรรมเท่านั้น แต่มีความเมตตาด้วย”

เพื่อให้เข้าใจประสบการณ์ของหญิงนี้ เราต้องคิดถึงหญิงคนหนึ่งที่ถูกตัดสินประหารชีวิตแล้ว และในทันใดก็มีเพื่อนคนหนึ่งมาบอกนางว่าการประหารชีวิตนั้นถูกเลื่อนออกไป หญิงผิดประเวณีคนนี้กำลังจะถูกตัดสินประหารชีวิต และลงโทษทันที แต่บัดนี้นางเป็นอิสระ แต่ในกรณีของนางมีมากกว่านั้น เพราะไม่เพียงการลงโทษเท่านั้นที่ถูกยกเลิก แต่บาปของนางถูกลบล้างไปด้วย นางเป็นอิสระ ไม่เพียงภายนอกในสายตาของคนอื่น ๆ แต่นางเป็นอิสระภายในเบื้องหน้าพระเจ้าด้วย นางได้รับความชอบธรรมเหมือนกับคนเก็บภาษีเมื่อเขาออกจากพระวิหาร

**Meditatio :** มองชีวิตของเราโดยมีพระวาจานำทาง

ข้อความนี้ในพระวรสารเคยรบกวนจิตใจของคริสตชนอยู่บ้าง เรื่องนี้เพิ่งถูกนำมารวมไว้ในบทอ่านในพิธีกรรมวันอาทิตย์เมื่อไม่นานมานี้เอง เราเข้าใจได้ว่าทำไมจึงยากที่จะรวมเรื่องนี้ไว้ในสารบบพระคัมภีร์ และทำไมพระคัมภีร์โบราณจึงตัดเรื่องนี้ออกไป ในยุคสมัยที่การล่วงประเวณีถือว่าเป็นบาปที่พระศาสนจักรให้อภัยไม่ได้ วิธีการของพระเยซูเจ้า - ซึ่งไม่เรียกร้องให้ผู้ทำความผิดใช้โทษบาปด้วยซ้ำไป – จึงทำให้หลายคนกระอักกระอ่วนใจ มีเหตุผลที่จะตัดเรื่องนี้ออกไปจาก พระวรสาร มากกว่าเหตุผลที่จะนำมาเติมในพระวรสาร แต่ไม่มีเหตุผลใดที่ทำให้เราคิดว่านี่ไม่ใช่เหตุการณ์ที่เกิดขึ้นจริงในประวัติศาสตร์ แม้ว่ายอห์นไม่ได้เป็นผู้เขียนเรื่องนี้ก็ตาม

ในเรื่องของหญิงผิดประเวณีนี้ พระเยซูเจ้าไม่ทรงปฏิเสธธรรมบัญญัติของโมเสส พระองค์เพียงแต่เผยให้เห็นว่าไม่มีความจำเป็นต้องปฏิบัติตามข้อกำหนดบางอย่าง ซึ่งในกรณีนี้คือการลงโทษด้วยการทุ่มหิน สำหรับประเด็นการหย่าร้างภรรยา พระเยซูเจ้าตรัสว่า “เพราะใจดื้อหยาบกระด้างของท่าน โมเสสจึงยอมอนุญาตให้หย่าร้างได้ แต่เมื่อแรกเริ่มนั้น หาเป็นเช่นนี้ไม่” (มธ 19:8) ในกรณีนี้อีกเช่นกันที่พระเยซูเจ้าไม่ได้เสด็จมาเพื่อล้มล้างธรรมบัญญัติ แต่เพื่อทำให้ธรรมบัญญัตินั้นสมบูรณ์และครบถ้วน

พระเยซูเจ้าไม่ได้บอกว่าการล่วงประเวณีไม่เป็นบาป หรือเป็นความผิดเล็กน้อย แต่พระองค์ทรงประณามบาปนี้อย่างชัดเจน แม้จะตรัสด้วยคำพูดที่เบา ๆ ว่า “อย่าทำบาปอีก” การล่วงประเวณียังเป็นบาปที่ก่อความเสียหายร้ายแรง จนไม่มีผู้ใดแบกไว้ในมโนธรรมโดยไม่เกิดผลร้ายกับวิญญาณของตนเอง นอกจากผลร้ายต่อครอบครัว บาปนี้ทำให้มนุษย์อยู่ในสภาพที่หลอกลวงและปิดบังความจริง ต้องโกหกและพูดกลบเกลื่อนเสมอ บาปนี้ทำให้ใจคนแข็งกระด้างจนเขาต้องหาทางโยนความผิดไปให้คู่ครองของเขา การล่วงประเวณีไม่ได้เป็นเพียงการทรยศต่อคู่สมรส แต่ทรยศตนเองด้วย พระเยซูเจ้าไม่มีจุดประสงค์จะแสดงว่าพระองค์ทรงเห็นชอบกับการกระทำของหญิงคนนี้แต่อย่างใด สิ่งที่พระองค์มุ่งเน้นจะประณามคือทัศนคติของประชาชนที่พร้อมจะขุดคุ้ยและประณามบาปของผู้อื่นอยู่เสมอ

แต่ในที่นี้ เราต้องระวังตัว เพราะเราเสี่ยงที่จะกลายเป็นคนแรกที่ทุ่มหิน เราประณามชาวฟาริสีในพระวรสาร เพราะเขาปราศจากความเมตตาต่อความผิดของเพื่อนมนุษย์ และบางทีเราก็ไม่รู้ตัวว่าบ่อยครั้งที่เราก็ทำเช่นนี้เหมือนกัน ในปัจจุบัน เราไม่ทุ่มหินใส่ใครก็ตามที่ทำความผิด (เพราะกฎหมายห้ามไว้) แต่เราสาดโคลนใส่เขา หมิ่นประมาทและวิพากษ์วิจารณ์เขา ถ้าใครที่เรารู้จักได้ทำผิดหรือถูกนินทา เราจะรู้สึกสะดุดกับการกระทำของเขาทันที เหมือนกับชาวฟาริสีเคยรู้สึก บ่อยครั้งเรารู้สึกสะดุดมิใช่เพราะเรารังเกียจบาปที่เขาทำ แต่เพราะเราเหยียดหยามคนบาป เรื่องของหญิงผิดประเวณีในพระวรสารนี้เสนอวิธีแก้ไขนิสัยเสียข้อนี้ ขอให้เราพิจารณาตนเองให้ถี่ถ้วนจากมุมมองของพระเจ้า และเมื่อนั้นเราจะรู้สึกว่าเราจำเป็นต้องรีบเข้าไปหาพระเยซูเจ้า - เพื่อขออภัยให้ตนเอง และมิใช่เพื่อประณามผู้อื่น

เมื่อคนเหล่านั้นยังทูลถามย้ำอยู่อีก พระองค์ทรงเงยพระพักตร์ขึ้น ตรัสว่า “ท่านผู้ใดไม่มีบาป จงเอาหินทุ่มนางเป็นคนแรกเถิด” แล้วทรงก้มลงขีดเขียนบนพื้นดินต่อไป เมื่อคนเหล่านั้นได้ฟังดังนี้ก็ค่อย ๆ ทยอยออกไปทีละคน เริ่มจากคนอาวุโส จนเหลือแต่พระเยซูเจ้าตามลำพังกับหญิงคนนั้น ซึ่งยังยืนอยู่ที่เดิม (ยน 8:2-9)

**Oratio (**ช่วงสนทนากับพระเจ้าหลังจากที่ได้อ่านพระวาจาและอ่านชีวิตของเราแล้ว**)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Contemplatio (อยู่กับพระวาจา)

“ท่านผู้ใดไม่มีบาป จงเอาหินทุ่มนางเป็นคนแรกเถิด”

ให้เราใคร่ครวญประโยคนี้ โดยพูดซ้ำบ่อยๆ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Communicatio (นำพระวาจาไปปฏิบัติ)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

@@@@@@@